
До 
ОБЩИНСКИ СЪВЕТ – БУРГАС



ДОКЛАДНА ЗАПИСКА

От
Димитър Людиев и Калояна Живкова, 
Общински съветници от групата на ПП ГЕРБ


Относно:  Изграждане на детска площадка в квартал Крайморие 


Уважаеми общински съветници,


Квартал Крайморие е един от бързо развиващите се райони на Бургас с млади семейства и активен летен туристически сезон. 
След няколко срещи с жители и последвало заявление, подписано от 240 собственици на имоти, стана ясна необходимостта от изграждане на детска площадка на територията на населеното място. 
Жителите на квартала припомнят, че на улица „Вълнолом“ срещу номера 2, 3 и 3А преди години се помещаваше детската градина. В момента децата на Крайморие посещават нова и добре оборудвана сграда, която е разположена на друг терен. На мястото на стария стои, в много лошо състояние, бившата детска градина, която вече е дарена на Община Бургас. Теренът под постройката също е собственост на Община Бургас. Искането на жителите на квартала е точно там да бъде изградена нова детска площадка.
Към този момент в Крайморие има една детска площадка, комбинирана със Стрийт фитнес и футболно игрище. През летния сезон тази площадка е крайно недостатъчна за всички деца, които живеят и почиват в населеното място. 


Предвид гореизложеното и на основание чл.21, ал.1, т.8 от ЗМСМА предлагаме Общински съвет – Бургас да вземе следното 

РЕШЕНИЕ:

1. Община Бургас да изгради детска площадка в квартал Крайморие.
2. Преди да бъде определен теренът за площадката Община Бургас да организира обществено обсъждане с жителите на квартал Крайморие. 
3. Средствата за изграждане на детската площадка да бъдат заложени в Бюджет 2018 на Община Бургас. 


С уважение:

Димитър Илиев Людиев

Калояна Живкова Петкова








